《听周紫海先生话海外三山之胜》
清代·董思凝

尘世难向蓬莱游，空怀三山缥缈之银楼。年光弹指如飞电，安能一室兀坐生烦忧。

懒云先生负奇气，青瞳绿发仙人俦。与余素心授宝诀，人间何处无丹丘。

更言曾厕仙人里，天风飒飒云雾起。左携东王公，右携赤松子。

仙山迢迢高入云，方壶员峤气氤氲。侧身俯视小天地，鸾嘻凤噭空中闻。

忽然驾岱舆，羽盖斑麟车。琪花杂瑶草，六甲备行厨。

于是振衣长啸，蹑足云巅。沧海一掬，万山如拳。白鹤翔兮凌厉，神龙下兮蟠旋。

双童醉舞兮婉转，素女含笑兮翩跹。螺书薤篆人不识，赤文绿字谁与传？

我不知方丈之峰几万里，扶桑之木几万年？白眼悠悠诚下士，欲往从之道如咫。

古来慧业多能仙，何必丹砂与玉髓。秦皇汉武非仙才，鞭山驱石何为尔？

诗成笑傲俯人寰，天惊石破开心颜。朱草纷披谁处所，白云苍莽何时还？

作者简介：董思凝，字养斋，号石帆，平原人。康熙戊辰进士，历官直隶口北道参议。有《海棠巢小草》、《淮行草》。